Title: Määrus
Author: Kadri Kobin
Last saved by: Helena Tiivel
Company: Viljandi Linnavalitsus

EELNÕU 2020/

								KOMISJONID:

eelarve- ja arengu- |
haridus- |
kultuuri- |
majandus- |
revisjoni- |
sotsiaal- |

VILJANDI LINNAVOLIKOGU

MÄÄRUS

26. november 2020   nr

Viljandi linna arengustrateegia 2030+ ja
Viljandi linna arengukava aastateks 2020–2025 

Määrus kehtestatakse kohaliku omavalitsuse korralduse seaduse § 22 lõike 1 punkti 7, § 37, § 37^1, § 37^2 lõigete 4 ja 7, Viljandi Linnavolikogu 31.10.2014 määruse nr 33 Viljandi linna arengukava ja eelarvestrateegia koostamise, muutmise, menetlemise ja kinnitamise kord alusel ning arvestades Viljandi Linnavolikogu 28.05.2020 otsust nr 181 Viljandi linna arengustrateegia 2030+ ja Viljandi linna arengukava aastateks 2020-2025 ning Viljandi linna eelarvestrateegia aastateks 2020-2025 ülevaatamine.

§ 1. Kinnitada Viljandi linna arengustrateegia 2030+ ja Viljandi linna arengukava aastateks 2020–2025 vastavalt määruse lisale. 

§ 2. Tunnistada kehtetuks Viljandi Linnavolikogu 31.10.2019 määrus nr 56 Viljandi linna arengustrateegia 2030+ ja Viljandi linna arengukava aastateks 2020–2025.

§ 3. Määrus jõustub kolmandal päeval pärast avaldamist Riigi Teatajas.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Reet Alev
Esitatud: 
Esitaja: Viljandi Linnavalitsus			Ettekandja: Madis Timpson
Lk arv: 
Hääletamine: koosseisu häälteenamus

Seletuskiri
Viljandi linna arengustrateegia 2030+ ja Viljandi linna arengukava aastateks 2020–2025

Eelnõu eesmärgiks on kehtestada Viljandi linna arengustrateegia 2030+ ja Viljandi linna arengukava aastateks 2020–2025. 
Kohaliku omavalitsuse korralduse seaduse (edaspidi KOKS) § 22 lõike 1 punkti 7 kohaselt kuulub valla või linna arengukava vastuvõtmine ja muutmine volikogu ainupädevusse. Tulenevalt KOKSi §-ist 37 peab vallal ja linnal peab olema arengukava ja eelarvestrateegia, mis on aluseks eri eluvaldkondade arengu integreerimisele ja koordineerimisele ning arengukava koostatakse valla või linna kohta ja selles esitatakse vähemalt: 1) majandusliku, sotsiaalse ja kultuurilise keskkonna ning looduskeskkonna ja rahvastiku tervise arengu pikaajalised suundumused ja vajadused; 2) probleemide ja võimaluste hetkeolukorra analüüs tegevusvaldkondade lõikes; 3) tegevusvaldkondade strateegilised eesmärgid koos taotletava mõjuga arengukava perioodi lõpuni; 4) strateegiliste eesmärkide täitmiseks vajalikud tegevused arengukava perioodi lõpuni. KOKSi § 37^2 kohaselt peab arengukava hõlmama iga aasta 15. oktoobri seisuga vähemalt nelja eelseisvat eelarveaastat ja arengukava eelnõu koostab valla- või linnavalitsus ning esitab vastuvõtmiseks valla- või linnavolikogule.
Viljandi Linnavolikogu 31.10.2014 määruse nr 33 Viljandi linna arengukava ja eelarvestrateegia koostamise, muutmise, menetlemise ja kinnitamise kord alusel peab arengukava volikogus läbima vähemalt kaks lugemist. Arengukava kiidab heaks ja suunab avalikustamisele volikogu. Volikogu otsustab avalikustamisele suunamisel: 1) avaliku väljapaneku alguse, kestuse ja koha;  2) ettepanekute esitamise aja ja viisi; 3) avaliku arutelu toimumise aja ja koha. Avaliku väljapanek kestab vähemalt kaks nädalat ning igal isikul on õigus avaliku väljapaneku kestel esitada ettepanekuid. Avaliku väljapaneku tulemuste arutamiseks korraldab linnavalitsus avaliku arutelu, mille jooksul on võimalik esitada täiendavaid ettepanekuid.

Viljandi linna arendustegevuses kavandatud tegevuste elluviimiseks prognoositud rahaliste vahendite maht kajastub Viljandi linna eelarvestrateegias aastateks 2020-2025. Konkreetsed eraldised arengukava elluviimiseks määratakse Viljandi linna iga-aastases eelarves.

Viljandi Linnavolikogu algatas 28.05.2020 Viljandi linna arengustrateegia 2030+ ning Viljandi linna arengukava ja eelarvestrateegia aastateks 2020–2025 ülevaatamise ning Viljandi Linnavalitsus moodustas selleks 08.06.2020 ajutise komisjoni. 

Arengudokumentide ülevaatamise eesmärgiks oli viia hetkeolukorra kirjeldus ja tulevikuprognoosid vastavusse 2020. aasta kevadise eriolukorra mõjudega, tagades erinevate valdkondade tasakaalustatud ja jätkusuutliku arengu, määrata linna arengusuunad pikemaks perioodiks ning kokku leppida tegevused ja investeeringud lähiaastateks, lähtudes linna erinevate valdkondade hetkeolukorrast, suundumustest ja rahalistest võimalustest.

Ajutine komisjon oma koosolekutel arutas ning otsustas, mis arengukava tekstis vajas muutmist. Investeeringuplaane ning muid arenguid puudutavaid küsimusi arutati erinevatel koosolekutel. Juulis ja augustis koondasid linnaarengu spetsialist ning rahandusameti juhataja kokku eelarvete eest vastutajatelt laekunud info ja koostasid septembri alguseks arengudokumentide eelnõud. 

Uuendatud Viljandi linna arengustrateegia 2030+ ja Viljandi linna arengukava aastateks 2020–2025 kinnitamise määruse eelnõu I lugemine toimus Viljandi Linnavolikogu septembrikuu istungil. Viljandi Linnavolikogu suunas eelnõu pärast I lugemist avalikule väljapanekule, mis toimus 2.-18. oktoobrini. Avalik arutelu Viljandi linna arengustrateegia 2030+ ja Viljandi linna arengukava aastateks 2020–2025 avaliku väljapaneku tulemuste arutamiseks toimus 21. oktoobril.

Avaliku väljapaneku jooksul, avalikul arutelul ning volikogu komisjonide poolt laekunud ettepanekud vaatas üle Viljandi linna arengukava ja eelarvestrateegia koostamise ajutine komisjon (edaspidi nimetatud komisjon) ning otsustas, kas ettepanekuga arvestada või mitte. Viljandi Linnavalitsus vaatas üle komisjoni seisukohad ettepanekutele. Linnavalitsus muutis komisjoni seisukohta ettepaneku osas, milles komisjon arvestas ettepanekuga täiendada Meede 28 tegevuse 28.7. Jakobsoni Kooli ujula remont tegevuse selgitust lausega „…või ujula remonditakse ja hoitakse töökorras ka pärast veekeskuse valmimist“. Linnavalitsus otsustas nimetatud ettepanekuga mitte arvestada. Linnavalitsus kiitis heaks komisjoni poolt otsustatu teiste ettepanekute osas. Linnavalitsuse poolt heaks kiidetud ettepanekud on lisatud arengukava teksti II lugemiseks ja nendega arvestatakse ka eelarvestrateegias. 

Viljandi linna arengustrateegia 2030+ ja Viljandi linna arengukava aastateks 2020–2025 kinnitamise määruse eelnõu II lugemine ja vastuvõtmine toimub Viljandi Linnavolikogu novembrikuu istungil.

Kokkuvõte avaliku väljapaneku jooksul, avalikul arutelul ning volikogu komisjonide poolt laekunud ettepanekutest ning Viljandi Linnavalitsuse poolt heaks kiidetud arvamused esitatud ettepanekutele:

1.	Mitte arvestada ettepanekuga lisada peatüki 3 Hubane ja turvaline Viljandi linn alapeatükki 3.4. Mõõdikud mõõdik „Autotranspordi osakaal lasteaia- ja koolilaste transpordis“. 
Põhjendus: Mõõdiku seadmine ei oma otsest seost arengueesmärkide täitmisega.  

2.	Mitte arvestada ettepanekuga lisada peatüki 6 Õppiv ja nooruslik Viljandi linn alapeatükki 6.2. Arenguvajadused „Lasteaiakohtade ühtlasema jaotuse saavutamine“.
Põhjendus: Viljandi linnas ei ole määratud lasteaedadele kindlaid piirkondi. Lapsevanem valib lapsele lasteaia koha pigem enda töökoha asukoha järgi.

3.	Mitte arvestada ettepanekuga lisada peatüki 6 Õppiv ja nooruslik Viljandi linn alapeatükki 6.3. Arengueesmärgid lausesse „Viljandi linnas on igale lapsele tagatud lasteaia- või hoiukoht.“ sõnu „…mitte kaugemal kui 2 km kodust.“
Põhjendus: Viljandi linnas ei ole määratud lasteaedadele kindlaid piirkondi. Lapsele valitakse lasteaed sageli vanema töökoha asukoha järgi.

4.	Mitte arvestada ettepanekuga muuta peatüki 7 Kultuuri- ja spordilinn Viljandi alapeatükis 7.4. Mõõdikud aastatel 2021-2022 näitajate kasvu 5 % aastas.
Põhjendus: Lähtudes Covid-19 eriolukorra mõjudest majandusele on kõikides valdkondades kulutuste suurenemine fikseeritud.

5.	Arvestada ettepanekuga asendada tegevuse 2.5. Iga-aastased ajurünnakud uute lahenduste leidmiseks elluviimine sõna „Perspektiivne“ sõnaga „Pidev“.

6.	Mitte arvestada ettepanekuga lisada Meede 2 tegevus 2.8. Dokumentide avalikustamine järgmises sõnastuses:
2.8. | Dokumentide avalikustamine | Kõikide Linnavalitsuse poolt koostatud arengukavade ja arengudokumentide ning tehniliste projektide kättesaadavaks tegemine Viljandi linna kodulehel | Pidev
Põhjendus: ettepanek on kaetud Meede 1 tegevusega 1.1.

7.	Mitte arvestada ettepanekuga muuta Meede 4 tegevuse 4.1. Linnaelanike kaasamine läbi küsitluste korraldamise sõnastust järgmiselt:
4.1. | Linnaelanike kaasamine läbi küsitluste korraldamise | Vähemalt üks kord aasta jooksul korraldatakse küsitlus, mille käigus selgitatakse linnaelanike rahulolu erinevate linnaelu valdkondadega ning oodatakse ettepanekuid muudatusteks tegemiseks. | Pidev
Põhjendus: küsitluste liiga sage korraldamine ei anna tõest tulemust. Vajadusel on võimalik küsitlusi korraldada sagedamini kui kord nelja aasta jooksul.

8.	Arvestada osaliselt ettepanekuga muuta Meede 4 tegevuse 4.3. Linnaosade ja kogukondade kaasamine otsustusprotsessidesse sõnastust järgmiselt:
4.3. | Linnaosade ja kogukondade kaasamine otsustusprotsessidesse | Linnaelanikke kaasatakse linnakeskkonda ja linnaelu puudutavatesse otsustesse läbi teavituse, avalike arutelude, ideekorjete jms kaudu. | 2020-2025

9.	Mitte arvestada ettepanekuga märkida Meetme 6 tegevuse 6.7. Männimäe ribapargi arendamine elluviimise konkreetne aasta.
Põhjendus: tegevuse elluviimiseks puuduvad arengukava perioodil vahendid.

10.	Arvestada ettepanekuga lisada Meede 6 tegevus 6.21. Mõisapargi kõnniteede ja sissesõiduteede ehitamine järgmises sõnastuses:
6.21. | Mõisapargi kõnniteede ja sissesõiduteede ehitamine | Ehitatakse Mõisapargi kinnistule kõnniteed ja sissesõiduteed. | 2021

11.	 Mitte arvestada ettepanekuga muuta Meetme 7 tegevuse 7.3. Korraldatud jäätmeveo teenuste kontsessiooni edasine rakendamine sõnastust järgmiselt:
7.3. | Korraldatud jäätmeveo teenuste kontsessiooni edasine rakendamine | Uue perioodi korraldatud jäätmeveo teenuste kontsessiooni ettevalmistamine ja selle edasine rakendamine. Rakendatakse biolagunevate köögi- ja sööklajäätmete liigiti kogumise liitmine korraldatud olmejäätmeveoga. | Pidev
Põhjendus: Teema kajastatakse koostamisel Viljandi linna jäätmekavas aastateks 2021-2026 ja Viljandi linna jäätmehoolduseeskirjas.

12.	Mitte arvestada ettepanekuga muuta Meetme 7 tegevuse 7.3. Korraldatud jäätmeveo teenuste kontsessiooni edasine rakendamine sõnastust järgmiselt:
7.3. | Korraldatud jäätmeveo teenuste kontsessiooni edasine rakendamine | Uue perioodi korraldatud jäätmeveo teenuste kontsessiooni ettevalmistamine ja selle edasine rakendamine. Kaalutakse võimalust biolagunevate köögi- ja sööklajäätmete liigiti kogumise liitmiseks korraldatud olmejäätmeveoga. Liidetakse segaolme pakendi kogumine korraldatud olmejäätmeveoga. | Pidev
Põhjendus: Teema kajastatakse koostamisel Viljandi linna jäätmekavas aastateks 2021-2026 ja Viljandi linna jäätmehoolduseeskirjas.

13.	Arvestada ettepanekuga asendada Meede 7 tegevuse 7.4. Jäätmete liigiti kogumise võrgustiku arendamine tekstiilijäätmeid kajastava alategevuse elluviimise aeg „Perspektiivne“ ajaga „2020-2025“.

14.	Arvestada ettepanekuga muuta Meede 7 tegevuse 7.6. Keskkonnateadlikkuse tõstmine elanikkonna hulgas sõnastust järgmiselt:
7.6. | Keskkonnateadlikkuse tõstmine elanikkonna hulgas | Korraldatakse infopäevi, kampaaniaid jm aktiivseid kaasavaid tegevusi. Teavitused elanikele edastatakse linna kodulehekülje, sotsiaalmeedia ja ajakirjanduse kaudu. | Pidev

15.	Arvestada ettepanekuga muuta Meede 7 tegevuse 7.7. Elanike teavitamine korrektse kompostimise tähtsusest sõnastust järgmiselt:
7.7. | Elanike teavitamine korrektse kompostimise tähtsusest | Korraldatakse infopäevi, kampaaniaid jm aktiivseid kaasavaid tegevusi. Teavitused elanikele edastatakse linna kodulehekülje, sotsiaalmeedia ja ajakirjanduse kaudu. | Pidev

16.	Arvestada ettepanekuga muuta Meede 8 tegevuse 8.2. Keskkonnasäästliku ühistranspordi soodustamine sõnastust järgmiselt:
8.2. | Keskkonnasäästliku ühistranspordi soodustamine | Koostöös Viljandimaa Ühistranspordikeskusega otsitakse võimalusi keskkonnasäästlikke kütuseid kasutatavate  busside kasutuselevõtuks linnaliikluses. | Pidev

17.	Mitte arvestada ettepanekuga muuta Meede 8 tegevuse 8.2. Keskkonnasäästliku ühistranspordi soodustamine sõnastust järgmiselt:
8.2. | Keskkonnasäästliku ühistranspordi soodustamine | Koostöös Viljandimaa Transpordikeskuse, ülikoolide ning asjakohaste huvigruppidega töötatakse välja uus, uuringutel põhinev, ühistranspordi kava, mis on integreeritud erinevate alternatiivsete transpordilahendustega. | Pidev
Põhjendus: Teema on kaetud Meetme 16 tegevusega 16.12. 

18.	Mitte arvestada ettepanekuga muuta Meede 8 tegevuse 8.2. Keskkonnasäästliku ühistranspordi soodustamine sõnastust järgmiselt:
8.2. | Keskkonnasäästliku ühistranspordi soodustamine | Koostöös Viljandimaa Ühistranspordikeskusega otsitakse võimalusi gaasibusside kasutuselevõtuks Viljandi linnas. Teostatakse analüüs ühistranspordi tõhustamiseks erinevatest aspektidest lähtuvalt (nt sõitjate arv ja võimalus kasutada väiksemaid busse) | Pidev
Põhjendus: Teema on kaetud Meetme 16 tegevusega 16.12. 

19.	Arvestada ettepanekuga asendada Meede 12 tegevuse 12.3. Kergliiklusteede ülelinnalise võrgustiku arendamine elluviimise sõna „Perspektiivne“ sõnaga „Pidev“.

20.	Arvestada ettepanekuga muuta Meede 12 tegevuse 12.8. Viljandi järve rannaala parkimis- ja juurdepääsuvõimaluste parandamine sõnastust järgmiselt:
12.8. | Viljandi järve rannaala parkimis- ja juurdepääsuvõimaluste parandamine | Korrastatakse ja laiendatakse rannaala parkimis- ja juurdepääsuvõimalusi, sh Roo tänava parkla ja tehnovõrkude ehitamine koostöös Viljandi vallaga | 2022
| | Koostöös erasektoriga kaalutakse võimalust rajada järveäärsesse piirkonda matkaautode parkimisala koos teenindustaristuga | Perspek-tiivne

21.	Arvestada ettepanekuga lisada Meede 12 tegevus 12.17. Roo 1 arendusala tänavate ja tehnovõrkude ehitamine järgmises sõnastuses:
12.17. | Roo tn 1 arendusala tänavate ja tehnovõrkude ehitamine | Roo tn 1 arendusalale rajatakse tänavad ja tehnovõrgud ning tagatakse valmisolek elektrivõrgu ning ühisveevärgi ja ühiskanalisatsiooniga liitumiseks. | 2022

22.	Mitte arvestada ettepanekuga muuta Meede 13 tegevuse 13.1. Liikluse teemaplaneeringu koostamine sõnastust järgmiselt:
13.1. | Liikluskorralduse teemaplaneeringu koostamine | Koostatakse liikluskorralduse teemaplaneering, milles kajastatakse liikluse rahustamise, parkimise korraldamise ja autoliikluse vähendamise võimalused kesklinnas ning ülelinnalise kergliiklusteede võrgustiku arendamise võimalused. Protsessi kaasatakse varakult kohalik kogukond ja teemaga seotud ühingud (nt Linnaratturite Liit jms). | 2021
Põhjendus: Teemaplaneeringu koostamisel on kaasamine seadusest tulenev kohustus.

23.	Mitte arvestada ettepanekuga muuta Meede 13 tegevuse 13.3. Haljastu teemaplaneeringu koostamine sõnastust järgmiselt:

13.3.

Haljastu teemaplaneeringu koostamine

Teemaplaneeringus kajastatakse linnahaljastu rohevõrgustiku funktsioonidest lähtuvalt ning määratletakse haljastu arengusuunad.
Protsessi kaasatakse varakult kohalik kogukond ja teemaga seotud ühingud.

Perspek-tiivne

Põhjendus: Teemaplaneeringu koostamisel on kaasamine seaduset tulenev kohustus.

24.	Arvestada ettepanekuga muuta Meede 21 tegevuse 21.3. Viljandi Lasteaia Karlsson uue hoone ehitamine sõnastust järgmiselt:
21.3. | Viljandi Lasteaia Karlsson uue hoone ehitamine | Viljandi Lasteaia Karlsson uue hoone eelprojekt koostatakse 2021,  hoone projekteeritakse ja ehitatakse 2022-2023 | 2021-2023

25.	Arvestada ettepanekuga muuta Meede 21 tegevuse 21.12. Viljandi Kunstikoolile hoone soetamine ja rekonstrueerimine sõnastust järgmiselt:
21.12. | Viljandi Kunstikoolile hoone soetamine ja rekonstrueerimine | Leitakse lahendus Viljandi Kunstikooli paiknemiseks linnale kuuluval pinnal. | Perspek-tiivne

26.	Arvestada ettepanekuga lisada Meede 21 tegevus 21.13. Viljandi Lasteaed Männimäe lasteaia siseruumide ehitustööd järgmises sõnastuses:
21.13. | Viljandi Lasteaed Männimäe õppehoone siseruumide ehitustööd | Viljandi Lasteaed Männimäe õppehoone siseruumides viiakse läbi remonttööd, ehitatakse välja kasutuseta ruumid | 2021-2023

27.	Mitte arvestada ettepanekuga lisada Meede 21 tegevus 21.14. Kesklinna, Kivistiku, Uueveski ja Peetrimõisa lasteaia kohtade vajaduse kaardistamine ning uute lasteaedade asukohtade ja mudeli välja töötamine järgmises sõnastuses:
21.14. | Kesklinna, Kivistiku, Uueveski ja Peetrimõisa lasteaia kohtade vajaduse kaardistamine ning uute lasteaedade asukohtade ja mudeli välja töötamine | Rajatavate lasteaedade puhul peaks kaaluma uut tüüpi lasteaia mudelit, kus rühmad ei oleks koondunud mitte ühte suurde hoonesse vaid oleks pigem 1-2 rühma kaupa väikestes hoonetes aga linnaruumis tihedamalt - elukohtadele lähemal. See on eriti oluline kuna need linnaosad on suuresti aedlinnad ning asustustihedus on väiksem. | 2021-2023
Põhjendus: perioodil 2020-2025 puuduvad vahendid ning linnal ei ole sobilikku kinnistut Uueveski ja Peetrimõisa piirkonnas uue lasteaia ehitamiseks.

28.	Mitte arvestada ettepanekuga täiendada Meede 28 tegevuse 28.7. Jakobsoni Kooli ujula remont tegevuse selgitust lausega „…või ujula remonditakse ja hoitakse töökorras ka pärast veekeskuse valmimist“.

29.	Arvestada ettepanekuga muuta Meede 30 tegevuse 30.2 sõnastust järgmiselt:
30.2. | Lossi 3 rekonstrueerimine | Rekonstrueeritakse Lossi 3 hoone kultuuri-, huvitegevuse- ja sotsiaalvaldkonna tarbeks. | 2020-2023

30.	Arvestada ettepanekuga muuta Meede 35 tegevuse 35.1. Leola 12a rekonstrueerimine ja sisustamine elluviimise ajaks 2024.

31.	Arvestada ettepanekuga jätta välja Meede 29 tegevus 29.2. SA Viljandi Muuseum asutamine ja arendamine.

Viljandi Linnavalitsus otsustas 9.novembri istungil:

32. Arvestada ettepanekuga lisada peatüki 8 Hooliv ja sotsiaalselt turvaline Viljandi linn alapeatükki 8.1. Lähtepositsioon 2020 2. lõiku lause „ SA Viljandimaa Hoolekandekeskuse likvideerimise järgselt  Viljandi Hoolekandekeskus.“ ja 8. lõiku lause „ SA Viljandimaa Hoolekandekeskuse likvideerimise järgselt pakub teenust Viljandi Hoolekandekeskus.“ 

33. Arvestada ettepanekuga muuta Meede 35 Sotsiaalteenuste taristu parendamine tegevuse 35.3. sõnastust ja sõnastada see järgmiselt:

35.3. | Viljandi Hoolekandekeskuse teenusmajade rajamine | Suurenenud vajaduse tõttu hooldusteenuse järele planeeritakse  teenusmajade rajamist, et parandada klientide teenindamist ja personali töötingimusi ning suurendada klientide arvu. Täiendavat tähelepanu vajab dementsussündroomiga inimestele sobiva keskkonna loomine. | Perspektiivne

(allkirjastatud digitaalselt)
Reet Alev
linnaarengu spetsialist